Schodisko

Schodisko alebo schodište je vnútorný komunikačný priestor, v ktorom sú umiestnené schody. Spravidla býva ohraničené po stranách stenami a čelne obvodovou stenou. Zhora môže byť schodiskový priestor ohraničený stropom, svetlíkom alebo povalovým uzáverom. 

Schodisko je stavebná konštrukcia slúžiaca na prekonávanie výškových rozdielov jednotlivých úrovni podláh. Základné rozdelenie podľa umiestnenia: vonkajšie vnútorné, terénne. 
 Delenie 
Podľa umiestnenia:
 vnútorné
 vonkajšie 
 terénne 

Podľa funkcie:
 hlavné
 vyrovnávacie 
 vedľajšie

Podľa zmyslu výstupu: 
 ľavotočivé
 pravotočivé 
 priame

Podľa tvaru ramien rozdeľujeme schodiska na: 
 priamočiare – stupne sú rovné a stupnica má rovnakú šírku
 krivočiare – stupne sú skosené, stupnica má premenlivú šírku, 
 kombinované – stupne sú rovné aj skosené

Podľa podopretia na jednom konci stupňov
 visuté – stupne sú konzoly trčiace zo schodiskovej steny
 vretenové – stupne sú kotvené do vretena v zrkadle schodiska

Podľa počtu ramien: 
jednoramenné
dvojramenné – najčastejšie
trojramenné – niekedy je v zrkadle výťah
viacramenné 

Podľa materiálu : 
 železobetónové
 oceľové
 drevené
 kamenné
 kombinované 

Osvetlenie schodiska sa zabezpečuje umelo (pomocou elektrického svetelného zdroja) alebo prírodným svetlom pomocou svetlíkov a stien zo sklobetónu. 

 Schody 
Schody tvorí schodiskový stupeň (základný prvok) a schodiskové rameno (minimálne 3 stupne). Medzi schodiskovými ramenami sa nachádza tzv. odpočívadlo alebo podesta. Jednoduché dvojramenné schodisko sa skladá z nástupného ramena, podesty a výstupného ramena. Schodiskový stupeň tvoria dve plochy, nástupnica – našlapná plocha a podstupnica zvislá plocha.

 Časti schodiska 
Základným termínom, ktorý označuje celý komunikačný priestor schodiska je schodiskový priestor. Schodiskové steny ohraničujú schodiskový priestor po obvode. Schodiskové rameno je šikmá plošná konštrukcia, ktorá má minimálne tri stupne a spája dva rozličné výškové body. Rameno stúpajúce z podlažia sa nazýva nástupné a rameno klesajúce z podlažia je výstupné (ostatné sa nazývajú medziľahlé, napr. pri trojramennom schodisku). Niekedy rameno podopiera nosník, ktorý sa nazýva schodnica.

Plošné vodorovné konštrukcie, ktoré umožňujú prechod a spojenie jednotlivých ramien na spoločnej úrovni sa nazývajú podesty (odpočívadlá). Delia sa na podlažné (na úrovni stropnej konštrukcie) a medzipodlažné (umiestnené medzi hlavnými odpočívadlami). Voľný priestor medzi schodiskovými ramenami nazývame zrkadlo. Vo výškových objektoch sa v tejto časti môže nachádzať výťah.

 Normy schodiskových stupňov 
Výška a šírka stupňa sa vypočíta zo vzťahu: (2 x výška) + šírka = 630.
Číslo 630 predstavuje dĺžku kroku bežného človeka .

 Iné projekty 

 Zdroj 
 Hykš P.: Schody a schodište. Bratislava: Slovenské vydavateľstvo technickej literatúry, 1962.
 Matoušková, D., Bradáčová, I.: Stavební konstrukce, učebné texty VŠB Ostrava, Ostrava 1981

Kategória:Architektonické prvky
Kategória:Stavebníctvo